আবার বিয়ে করবেন নিকোল কিডম্যান। কিথ আরবানকেই! দশম বিবাহবার্ষিকীতে ফের বিয়ে করার পরিকল্পনা করছেন নাকি দু’জনে। আগামী ২৬ জুন নিকোল-কিথের বিয়ের তারিখ। একে অপরকে ‘সোলমেট’ মনে করেন এই দম্পতি। এখনও একসঙ্গে ডেট’এ যান মাঝে মাঝেই। এই ১০ বছরে কখনওই নাকি প্রেমে ভাটা পড়তে দেননি তাঁরা। সে জন্যই পুরনো বরকে আবার বিয়ে করতে চান নিকোল!

বেন-ক্যাসি
একটু জায়গা দাও
হন্যে হয়ে বাড়ি খুঁজছেন বেন অ্যাফ্লেক। সঙ্গে রয়েছেন ছোট ভাই ক্যাসি অ্যাফ্লেকও। এবার থেকে নাকি একসঙ্গেই থাকবেন তাঁরা। তাই জেনিফার গার্নারের পাড়ায় বাড়ি না নিয়ে আবার খোঁজা শুরু করেছেন আস্তানা। বেনের মতো ক্যাসিরও বিবাহবিচ্ছেদ হয়েছে কিছুদিন আগে। তাঁদের মা নাকি চান, আপাতত একসঙ্গে থাকুন দুই ভাই। কঠিন সময়ে একে অপরের পাশে থাকলে ভাল থাকবেন দু’জনেই। ক্যাসি নাকি অনেকটাই শক্ত। বেনের মানসিক স্বাস্থ্যের খেয়াল রাখতে পারবেন তিনি।

বেনেডিক্ট
গলাবাজি
জিম ক্যারির জায়গায় এবার বেনেডিক্ট কাম্বারব্যাচ! ছোটদের গল্পের বই ‘হাউ দ্য গ্রিন্‌চ স্টোল ক্রিসমাস’ ভিত্তি করে তৈরি হচ্ছে নতুন অ্যানিমেশন ছবি। সেখানে গ্রিন্‌চের ঠোঁটে শোনা যাবে বেনেডিক্টের গলা। ২০০০ সালেও এই বই থেকে ছবি তৈরি হয়েছিল। গ্রিন্‌চের ভূমিকায় অভিনয় করেছিলেন জিম। নির্মাতাদের মতে, বেনেডিক্টের গলায় এক ধরনের ‘কমিক উইকেডনেস’ রয়েছে। গ্রিন্‌চের চরিত্রকে কণ্ঠ দিয়ে ফুটিয়ে তোলার জন্য তাঁর চেয়ে যোগ্য কেউ নয়। ছবি মুক্তি পাওয়ার কথা ২০১৭ সালের নভেম্বরে।